།དཔལ་ཚོགས་ཀྱི་བདག་པོའི་ཐབ་གཏེར་གྱི་མན་ངག་རོ་བཅུད་ནུས་མཐུའི་སྙིང་པོ་བཞུགས་སོ།། ཨོཾ་སྭསྟི་སིདྡྷཾ། སྲིད་པའི་དཔལ་འབྱོར་མ་ལུས་རྒྱས་པའི་ཕྱིར། །དུས་གསུམ་རྒྱལ་བ་ཀུན་གྱི་བྱིན་རླབས་ལས། །ལེགས་འཁྲུངས་ལྷ་ཆེན་ག་ན་པ་ཏི་ལ། །བཏུད་དེ་གོང་གི་ཐབ་གཏེར་མན་ངག་འདྲི། །དེ་ལ་འདིར་ལྷ་ཆེན་ཚོགས་བདག་གི་མན་ངག་རྣམས་ལས་རྒྱས་པའི་ལས་གཙོ་བོར་གྱུར་པ་ཐབ་གཏེར་གྱི་མན་ངག་ནི། བླ་ཆེན་ཆོས་ཀྱི་རྒྱལ་པོ་འཕགས་པ་རིན་པོ་ཆེས་མཛད་པའི་ཚོགས་བདག་སྒྲུབ་ཡིག་ཆེན་མོའི་གཤམ་ནས་འདི་ལྟར་གསུངས་ཏེ། ཐབ་གཏེར་གྱི་སྒོ་ནས་དངོས་གྲུབ་མྱུར་དུ་ནོད་པར་བྱ་བ་ནི། རྫས་ལ་རིན་པོ་ཆེ་དང་། འབྲུ་སྣ་དང་། དྲི་བཟང་པོ་བཏབ་སྟེ། འདམ་སྤག་བྱས་ཏེ་རས་ཀྱི་ཁར་བརྫི་བཅག་བྱས་ཏེ་མཎྜལ་ཁྲུ་གང་པ་གཅིག་བྱ། དེ་ལ་འཁོར་ལོ་རྩིབས་བརྒྱད་པ་གཅིག་བྲི་སྟེ། ལྟེ་བ་ལ་ཨོཾ་མུ་ཁྱུད་ལ་རྩ་བའི་སྔགས་ཀྱིས་བསྐོར། རྩིབས་བརྒྱད་ལ་གཿབརྒྱད་བྲི། མུ་ཁྱུད་ལ་གཟུངས་སྔགས་གཉིས་པོ་གང་རུང་བྲི། དེའི་ཕྱི་རིམ་གྱི་མུ་ཁྱུད་ལ་རྟེན་འབྲེལ་སྙིང་པོ་བྲི། དེ་སོ་བཏང་ཐབ་གྲུ་བཞི་པ་བྱས་ཏེ་འཁོར་ལོ་ཤོང་བར་བྲུས་ནས་དེའི་ནང་དུ་བའི་རྣམ་ལྔས་ལེགས་པར་བྱུག་གོ །དེ་སྐམ་པ་དང་དྲི་བཟང་གིས་བྱུག་དེ་སྐམ་པ་དང་རྫའི་འཁོར་ལོ་བྲིས་ལ་སྤོས་བྱུག་ཏེ་ཡི་གེ་སྟེང་དུ་བསྟན་ལ་གཞུག དེའི་སྟེང་དུ་གཡམ་པས་བཀག་སྟེ། དེའི་སྟེང་དུའང་ཞལ་ལ་ལེགས་པས་བྱས་ཏེ། དྲི་བཟང་པོས་བྱུགས། དེའི་ཐོག་ཏུ་ཕྲིན་ལས་གང་བྱེད་ཀྱི་ཤིང་གིས་ཐབ་བརྩིགས་ཏེ། ཐབ་ཀྱི་དབྱིབས་ཀྱང་ཕྲིན་ལས་ལ་སྦྱོར་རོ། །དེ་ནས་སྦྱོར་བ་དངོས་གཞི། རྗེས་གསུམ་སྟེ། ནུབ་དང་པོ་སྦྱོར་བའི་དུས་སུ་དཀོན་མཆོག་ལ་མཆོད་པ་འབུལ། དགེ་འདུན་ལ་ཆོས་སྟོན་དྲངས། འབྱུང་པོ་ལ་གཏོར་མ་སྦྱིན། ཆོས་སྐྱོང་ལ་གཏོར་མ་ཆེན་པོ་བསྔོས་ལ། བདག་འདི་ལྟ་བུའི་སྒྲུབ་པ་བྱེད་པས་བགེགས་ཀྱི་བར་ཆད་མི་འབྱུང་བར་གསོལ་བ་གདབ། ཚོགས་བདག་གི་གཏོར་མ་ཆེན་པོ་གཏར་བཟུང་ལ་ལས་མ་ཚར་བ་མི་བཏང་ངོ་། །དངོས་གཞིའི་དུས་དུ་ཐབ་ཀྱི་རྩ་ན་ཕར་མཆོད་པ་ལྔ་ཚར་བཤམ། བསྲེག་རྫས་ནི། རྩི་མར་ལ་དུའི་རིལ་བུ་བདུན་ཚར་གཉིས་དང་རིལ་བུ་ཉེར་གཅིག་བསགས་ཏེ། འབྲས་དང་། གྲོ་དང་། ནས་དང་། ཏིལ་དང་། སོ་བ་དང་། དཀར་གསུམ་དང་མངར་གསུམ་བསགས། བར་དེར་རང་ཉིད་སྐྱབས་འགྲོ་སེམས་བསྐྱེད་དེ། ཆོས་ཐམས་ཅད་སྟོང་ཞིང་བདག་མེད་པའི་ངང་ལས། རང་ལྷའི་བསྐྱེད་རིམ་ཚར་བའི་རྗེས་ལ། ཐབ་བྷྲཱུཾ་ལས་གཞལ་ཡས་ཁང་དུ་བསམ། རཾ་ལས་ཡེ་ཤེས་ཀྱི་མེ་དཔུང་འབར་བའི་ནང་དུ་ཐབ་ཀྱི་འཁོར་ལོ་རྩིབས་བརྒྱད་པའི་ཨོཾ་དང་གཿབརྒྱད་ཡོད་པ་ལས། པདྨ་དང་ཟླ་བའི་སྟེང་དུ་ཚོགས་བདག་དགུ་བསྐྱེད། རང་གི་སྙིང་གའི་ས་བོན་ལས་འོད་ཟེར་ལྕགས་ཀྱུ་ལྟ་བུ་འཕྲོས་ཏེ། ཛཿཧཱུྃ་བཾ་ཧོཿ སུམ་ཅུ་རྩ་གསུམ་ནས་སྤྱན་དྲངས་ལ་མདུན་གྱི་དེ་ལ་བསྟིམ་ལ། སྐུ་གསུང་ཐུགས་བྱིན་གྱིས་བརླབས་སོ། །དེ་ནས་དཀོན་མཆོག་དང་ག་ན་པ་ཏི་ལ་མཆོད་པ་ལྔ་དབུལ། བདུན་རྣམ་དག་བྱ། དེ་ནས་ཐབ་ཏུ་མེ་སྦར་ལ། མེའི་གཟི་བརྗིད་བསྐྱེད་པའི་ཕྱིར་མར་དགང་བླུག་གསུམ་དབུལ། དེ་ནས་མེའི་ནང་ནས་ག་ན་པ་ཏི་གཟི་བརྗིད་དང་ལྡན་པར་བཞུགས་པར་བསམ། ནས་ལ་སོགས་པའི་འབྲུ་དང་། དུར་ཝ་དང་། མཆོད་པའི་རྫས་རྣམས་སོ་སོའི་སྔགས་ཀྱིས་དབུལ། དེ་ནས་ལ་དུའི་རིལ་བུ་རེ་རེ་ལ་སྒྲུབ་སྔགས་བདུན་བཟླས་ཤིང་མེའི་ནང་དུ་ཚོགས་བདག་བསྐྱེད་དེ་ཕུལ་བས་མཉེས་པར་བསམ་ཞིང་། རིལ་བུ་བདུན་ཚར་གཅིག་བསྲེག་གོ །དེ་ནས་ཡང་མཆོད་རྫས་རྣམས་ཚར་གཅིག་དབུལ། རྩ་བའི་སྔགས་གསུམ་པོ་ལ་ཝ་ཤཾ་ཀུ་རུ་དང་། པུཥྚིཾ་ཀུ་རུ་དང་། ཤནྟིཾ་ཀུ་རུ་དང་། ལས་གང་བྱེད་རྣམས་བཏགས་ལ་བྱའོ། །དྲག་པོ་ལ་ནི་མཱ་ར་ཡ་ཛྭ་ལ་རཾ་བཏགས་སོ། །མེ་ཤི་བ་དང་། རིལ་བུ་ཉི་ཤུ་རྩ་གཅིག་པོ་རེ་རེ་ལ་ལས་སྔགས་བཏགས་ལ་བརྒྱ་རྩ་བརྒྱད་བཟླས་ཤིང་། ཐབ་ཀྱི་མེ་འདག་གི་སྟེང་དུ་སྤུངས་སོ། །མེ་ལྷ་མཉེས་པར་བསམ། གཏོར་མ་བཏང་། བཟོད་གསོལ་བྱ། ལས་སྔགས་སྤེལ་ཚིག་དང་བཅས་པས་གསོལ་བ་གདབ། མེ་ལྷ་མི་གཤེགས་པར་ཐབ་ཀྱི་འཁོར་ལོ་ལ་བསྟིམ། དེ་ལྟ་བུའི་བྱ་བ་རྫོགས་པའི་མཐར་ཐུག་པ་བྱས་ཏེ། དེ་ནས་ཐབ་ཀྱི་ཐོག་ཏུ་གཡམ་པས་དགབ། དྲི་བཟང་གི་འདག་པས་གཡོགས་ལ། དེའི་ཐབ་བཙུགས་ཏེ་ཟས་སྣ་ཚོགས་ཚད་གཡོས་ལ་དགེ་འདུན་ལ་དྲངས། བཀྲ་ཤིས་ཀྱི་ཚིགས་གསུམ་བཅད་པ་བརྗོད། ཐབ་ཏུ་ཅི་གཡོས་པའི་ཕུད་ཀྱིས་ཚོགས་བདག་ལ་ཕུལ་ཞིང་མཉེས་པས་ཟས་ནོར་གྱི་ཆར་འབེབས་པར་བསམ་མོ། །དེ་ལྟར་སྤྱོད་པའི་རྣལ་འབྱོར་པ་དེ་ལ་ནོར་གྱི་ཆར་འབེབས་པར་འགྱུར་ཏེ། རྣམ་ཐོས་ཀྱི་བུ་བཞིན་ནོ། །ཡང་ན་ཐབ་ཀྱི་འོག་མ་ཡིན་པའི་ས་ཕྱོགས་སུ་བྱེད་ན། འཁོར་ལོ་དང་ལྷ་བསྐྱེད་པ་དང་། བསྲེག་རྫས་དབུལ་བ་ཡན་ཆད་གོང་དང་འདྲའོ། །བསྲེག་རྫས་ཟིན་པ་དང་དོང་ཁ་བཅད་ནས་དེའི་སྟེང་དུ་ཁང་བུ་གྲུ་བཞི་པ་གཉིས་བྱ། དེའི་ནང་དུ་བའི་རྣམ་ལྔ་དང་དྲི་བཟང་པོ་བྱུགས། དེའི་ནང་དུ་ཚོགས་བདག་གི་སྐུ་རབ་གནས་དང་ལྡན་པ་བཞུགས་སུ་བཅུག་ལ། དེའི་ཁར་ལ་དུ་དང་། ལ་ཕུག་དང་སྦྱར་བའི་གཏོར་མ་བཤམས་ནས་མཆོད་པ་སྣ་ཚོགས་པས་མཆོད་ན་དངོས་གྲུབ་ཅི་འདོད་པ་ཆར་བཞིན་དུ་འབབ་པར་འགྱུར་རོ། །ཐབ་གཏེར་གྱི་སྦྱིན་བསྲེག་གོ །ཞེས་གསུངས་པས་དེའི་གསལ་བྱེད་ཅུང་ཟད་འདྲི་ན། ཐབ་གཏེར་གྱི་འཁོར་ལོ་འདི་མན་ངག་རྣམས་ལས་ཚར་གཉིས་བྲིས་ནས། གཅིག་ཐབ་ཀྱི་གདན་དང་། གཅིག་ཐབ་ཡོལ་ལ་འཇུག་པར་གསུངས། ལྟེ་བའི་ཨོཾ་གྱི་མཐར་ནང་ནས་ཕྱིར་སྦྲུལ་འཁྱིལ་བ་ལྟར་མདུན་ནས་གཡས་བསྐོར་དུ་བཟའ་བཏུང་འབྱོར་པ་རྒྱས་པའི་སྤེལ་ཚིག་འདྲི། རྩིབས་ཀྱི་ཕྱིའི་མུ་ཁྱུད་ལ་ཚོགས་བདག་སྙིང་པོའི་གཟུངས་འདྲི། ཡི་གེ་ཐམས་ཅད་མགོ་ཕྱིར་བསྟན་བསྐོར་ཡིན། དངོས་གཞི་ལ་སྦྱོར་དངོས་རྗེས་གསུམ་ལས། སྦྱོར་བའི་སྐབས་སུ་རྟེན་ཁྱད་པར་ཅན་ལ་མཆོད་འབུལ། དགེ་འདུན་ཀྱི་སྡེ་ལ་མང་འགྱེད་སོགས་བསྙེན་བཀུར། སིལ་གཏོར་དང་ཆ་གསུམ་སོགས་སྲི་ཞུའི་མགྲོན་ལ་གཏོར་མ། གུར་ཞལ་སོགས་ཆོས་སྐྱོང་ལ་བསྐང་ཕྲིན། ངེད་རང་ནས་བསྒྲིགས་པའི་ཚོགས་བདག་མཆོད་ཆོག་ཡིད་འཕྲོག་དབང་རྒྱལ་སོགས་ནས་འབྱུང་བ་བཞིན་ཚོགས་བདག་ལ་མཆོད་གཏོར་རྒྱས་པར་ཕུལ་ལ་ཐབ་གཏེར་གྱི་ལས་མ་གྲུབ་བར་རྟེན་གཏོར་ལྟར་བཟུང་ངོ་། །དངོས་གཞི་ལ་གང་དུ་ཐབ་ཁ་འཆའ་བའི་ས་དེར་ཐབ་འཁོར་གཞུག་ཚུལ་གོང་དུ་བཤད་པའི་འཕགས་པ་རིན་པོ་ཆེའི་གསུང་དེ་བཞིན་དང་། འཁོར་ལོ་གཅིག་རྒྱབ་ཡོལ་གྱི་ཚུལ་དུ་བསླངས། གཉིས་ཀའི་ཕྱི་ནས་གཡམ་བཀག་དང་འཇིམ་ཞལ་བྱས་ལ་བསྐམས་པའི་ཁར་རྒྱས་པའི་ཐབ་སེར་པོ་གྲུ་བཞི་རྒྱར་ཁྲུ་དོ། ཁ་ཁྱེར་མུ་རན་གཉིས་ཀ་ལ་སོར་བརྒྱད་རེ་ཡོད་པའི་མུ་རན་ལ་རིན་པོ་ཆེའི་ཕྲེང་བ་དང་། ལྟེ་བར་པདྨ་འདབ་བརྒྱད་ཀྱི་དབུས་སུ་རྡོ་རྗེ་སེར་པོ། ཐབ་ཀྱི་ཕྱིར་སྟེགས་བུ་གྲུ་བཞི་པ་དཔངས་ཚད་དང་བཅས་པའི་གྲྭ་བཞིར་ཟླ་ཕྱེད་རྡོ་རྗེ་བྲིས་པའི་ཁ་ཁྱེར་སྟེང་ནས་འབྲས་བུ་ཅན་གྱི་ཤིང་གིས་བསྐྱེད་པའི་ཆ་ལས་བྱུང་བའི་ཤིང་ངམ། སྲོག་ཆགས་མེད་པའི་ལྕི་བས་གྲུ་བཞི་ཁྲུ་གང་གི་ཚད་དུ་བརྩིགས། ཐབ་ཀྱི་གཡས་སུ་ཟླུམ་གཏོར་སེར་པོ་ཞོ་མར་ལས་སྦྲུས་པ་གཏོར་གདུག་ཅན་དང་ཆུ་གཉིས་སྔོན་འགྲོའི་ཉེར་མཆོད་སེར་པོ། ཐབ་ཀྱི་གཡོན་ནས་ཕར། ཡམ་ཤིང་མར་ཏིལ་ཟས་མཆོག་དང་། །སོ་བ་འབྲས་ནས་གྲོ་དང་ནི། །སྲན་མ་དུར་བ་ཀུ་ཤ་རྣམས། །ལག་ལེན་ཇི་བཞིན་ལེགས་པར་བཤམས། །ཞེས་པ་ལྟར་གྱི་ཐུན་མོང་གི་རྫས་ཐམས་ཅད་ཁ་སྒྱུར་སེར་པོས་བྱས་པ་དང་། ཐུན་མོང་མ་ཡིན་པའི་རྫས་རིན་པོ་ཆེ་སྣ་ཚོགས་ཤིང་ཐོག་སྣ་ཚོགས། ནོར་ཕྱུག་ཀྱི་སྤུ་སྣ་ཚོགས། མན་ངག་ནས་འབྱུང་བའི་ལ་དུའི་རིལ་བུ་ཉི་ཤུ་རྩ་བརྒྱད་སྣོད་སོ་སོར་བཤམ་པའམ། ཡང་ན་གཅིག་ཏུ་སྤུངས་པ་རྣམས་བཤམས། འཇིག་རྟེན་པའི་ལྷོར་སྟན་སེར་པོ་བཟང་ཞིང་མཐོ་བའི་དྲུང་མེ་ཡོལ་གངས་རི་ཝཾ་དང་ཆུ་རིས་ཅན་གྱི་རྒྱབ་སྟེགས་ཀྱི་ཁར་རྡོར་དྲིལ་ནང་མཆོད་འཐོར་ནས། རྡོར་དྲིལ་གྱི་བར་དུ་དགང་བླུགས་ཁ་སྦྱར། ཤིང་རིགས་ལ་རས་དམར་དཀྲིས་པའི་སྤོར་ལྡེ་རྣམས་བཤམ། རང་ཉིད་རྒྱན་གོས་སེར་པོ་བྱས་ལ། སྟན་ལ་ཁྱེལ་འདུག་གི་གཡས་བརྐྱང་གཡོན་བསྐུམ་བཟང་པོའི་འདུག་སྟངས་སམ་ཡང་ན་སྐྱིལ་ཀྲུང་ལས་གཡས་ཅུང་ཟད་བརྐྱང་བའི་འདུག་སྟངས་ཀྱིས་འདུག་ལ། མཆོད་རྫས་རྣམས་ལ་ནང་མཆོད་གཏོར། སུམྦྷ་ནིས་བསངས། སྭཱ་བྷཱ་ཝ
ས་སྦྱངས།
སྟོང་པའི་ངང་ལས་ཨོཾ་ལས་བྱུང་བའི་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨོཾ་འོད་དུ་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་མཆོད་ཡོན། ཞབས་བསིལ། མེ་ཏོག བདུག་སྤོས། མར་མེ། དྲི་ཆབ། ཞལ་ཟས། རོལ་མོ་རྣམས་དྭངས་ཤིང་ཐོགས་པ་མེད་པ་ནམ་མཁའི་མཐའ་ཀླས་པར་གྱུར། ཨོཾ་བཛྲ་ཨརྒྷཾ་ཨཱཿཧཱུྃ། ཨོཾ་བཛྲ་པཱ་དྱཾ་ཨཱཿཧཱུྃ། ཨོཾ་བཛྲ་པུཥྤེ་ཨཱཿཧཱུྃ་
ནས།
ཨོཾ་བཛྲ་ཤཔྟའི་བར། གཎྜེ་ར་ཎི་སོགས་རོལ་མོ་དང་བཅས། ཡིད་འཕྲོག་དབང་རྒྱལ་སོགས་ནས་འབྱུང་བ་ལྟར་གྱི་འབྱུང་འདུལ་གྱི་བདག་བསྐྱེད་བཟླས་པ་དང་བཅས་པ་བྱས་ལ། རྡོ་རྗེའི་རྩེས་ཐབ་ལ་ནང་མཆོད་འཐོར་ཚུལ་དང་སུཾ་བྷ་ནིས་བསངས། སྭ་བྷཱ་ཝས་སྦྱངས། སྟོང་པའི་ངང་ལས་པཾ་ལས་པདྨ་དང་རཾ་ལས་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་ལས་བྱུང་བའི་རྒྱས་པའི་ཐབ་ཁུང་སེར་པོ་གྲུ་བཞི་རྒྱར་ཁྲུ་དོ། ཟབས་སུ་ཁྲུ་གང་། མུ་རན་ལ་རིན་པོ་ཆེའི་ཕྲེང་བས་མཚན་པ། ཕྱི་རོལ་སྟེགས་བུ་གྲུ་བཞི་པའི་གྲྭ་བཞིར་ཟླ་ཕྱེད་རྡོ་རྗེས་བརྒྱན་པ། བུད་ཤིང་རྩིགས་པ་དང་བཅས་པར་གྱུར། དེའི་སྟེགས་བུའི་ཐབ་ཀྱི་ནང་དུ་ཡེ་ཤེས་ཀྱི་མེ་ཕུང་འབར་བའི་དབུས་སུ། བྷྲཱུཾ་ལས་རིན་པོ་ཆེ་སྣ་ཚོགས་ལས་གྲུབ་པའི་གཞལ་ཡས་ཁང་གྲུ་བཞི་སྒོ་བཞི་རྟ་བབས་བཞིས་མཛེས་པ་མཚན་ཉིད་ཐམས་ཅད་ཡོངས་སུ་རྫོགས་པའི་རྩིག་པ་ནང་ནས་རིམ་པ་བཞིན་སེར། དཀར་སྔོ་དམར་ལྗང་དང་ལྡན་པ། ནང་གི་ཕྱོགས་མདོག་ཤར་དཀར། ལྷོ་སྔོ། ནུབ་དམར། བྱང་ལྗང་། དབུས་སེར་བའི་དབུས་སུ་འཁོར་ལོ་སེར་པོ་རྩིབས་བརྒྱད་པའི་ལྟེ་བ་དང་། རྩིབས་བརྒྱད་ལ་པད་ཟླའི་གདན་རེ་རེ་དབུས་སུ་ཨོཾ་དང་རྩིབས་བརྒྱད་ལ་གཿབརྒྱད་ཡོངས་སུ་གྱུར་པ་ལས་ཡིད་འཕྲོག་དབང་རྒྱལ་སོགས་ནས་འབྱུང་བ་ལྟར་ཚོགས་བདག་དགུ་བསྐྱེད། འོན་ཀྱང་སྐུ་མདོག་དམར་བ་ལས་སེར་མདངས་ཅན་འོད་ཟེར་སེར་པོ་རབ་ཏུ་འཁྲུགས་པའི་དབུས་ན་བཞུགས་པར་བསྐྱེད། རང་གི་སྙིང་ཀ་ནས་འོད་ཟེར་འཕྲོས་པས་ཞེས་སོགས་དང་། རྡོ་རྗེ་དྲིལ་བུ་འཛིན་པས། ཨོཾ་དད་པ་དང་ནི་དམ་ཚིག་གིས། །ཚུར་གཤེགས་བགེགས་རྒྱལ་ཚོགས་ཀྱི་བདག །བསྲེག་བླུགས་ཞལ་ཟས་བཞེས་སླད་དུ། །དངོས་གྲུབ་ཐམས་ཅད་སྩལ་དུ་གསོལ། །ཨོཾ་གཿགཿསིདྡྷི་སིདྡྷི་སརྦ་ཨརྠ་མེ་པྲ་ས་དྷ་ཡ་ཧཱུྃ་ཧཱུྃ་ཛཿཛཿསྭཱཧཱ། ཛཿཧཱུྃ་བཾ་ཧོཿགཉིས་སུ་མེད་པར་ཐིམ། པདྨ་ཀ་མ་ལ་ཡ་སཏྭཾ། ཞེས་པདྨའི་གདན་ཕུལ། དེའི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། སླར་ཡང་འོད་ཟེར་འཕྲོས་པས་དབང་གི་ལྷ་རིགས་ལྔ་འཁོར་དང་བཅས་པ་ཨོཾ་བཛྲ་ས་མཱ་ཛཿ དེ་བཞིན་གཤེགས་པ་ཐམས་ཅད་ཀྱིས་འདི་ལ་མངོན་པར་དབང་བསྐུར་བ་སྩལ་ཏུ་གསོལ། ཞེས་གསོལ་བ་བཏབ་པས་ཨོཾ་བཛྲཱི་བྷ་ཝ་ཨ་བྷི་ཥིཉྩ་ཧཱུྃ། ཞེས་གསུང་ཞིང་བུམ་པའི་ཆུས་དབང་བསྐུར། སྐུ་གང་། དྲི་མ་དག ཆུ་ལྷག་མ་ཡར་ལུད་པ་ལས་རིན་ཆེན་འབྱུང་ལྡན་གྱིས་དབུ་བརྒྱན། སླར་ཡང་རང་གི་སྙིང་ཀ་ནས་འོད་ཟེར་འཕྲོས་པས་རྩ་བརྒྱུད་དཔལ་ལྡན་བླ་མ། ཡི་དམ་སངས་རྒྱས་བྱང་སེམས་ཐམས་ཅད་ཐབ་ཀྱི་སྟེང་མདུན་གྱི་ནམ་མཁར་ཨོཾ་བཛྲ་ས་མཱ་ཛཿ མཆོད་པ་བྱིན་རླབས་གོང་བཞིན་བྱས་ལ། ཨོཾ་གུ་རུ་བུདྡྷ་བོ་དྷི་སཏྭ་ག་ན་པ་ཏི་ས་པ་རི་ཝཱ་ར་ཨརྒྷཾ་པྲ་ཏཱིཙྪ་སྭཱཧཱ། དེ་བཞིན་དུ་ཞབས་བསིལ་ནས་རོལ་མོའི་བར་ལ་རིགས་འགྲེ་ཤེས་པར་བྱ། དཀོན་མཆོག་གསུམ་ལ་བདག་སྐྱབས་མཆི་སོགས་ཡན་ལག་བདུན་པ་ལན་གསུམ། གོང་དུ་བཤད་པའི་སྤོར་ལྡེ་ལ་དགེ་འདུན་གྱི་གཡོས་ཁང་ནས་བྱུང་བའམ། རྒྱལ་པོའི་ཕོ་བྲང་ནས་བྱུང་བའམ། མེ་ཤེལ་གྱི་འོད་སོགས་ལས་བྱུང་བའི་མེ་སྦར་ལ་ཐལ་མོའི་བར་དུ་བཟུང་ནས། ཨོཾ་ཨཱཿགཿཧཱུྃ་སྭཱཧཱ། ཞེས་དང་། ཐབ་ལ་གྲུ་བཞིར་གཡས་བསྐོར་ལན་གསུམ་བསྐོར། ཨོཾ་བཛྲ་ཛྭ་ལ་རཾ་ཞེས་པས་ཐབ་ནང་དུ་མེ་སྦར། དགང་བླུགས་མར་བཅས་ཁ་སྦྱར་ཁུ་ཚུར་ལས་མཐེབ་མཛུབ་ཀྱི་རྩེ་སྤྲད་པའི་ཚིགས་བར་མ་བཅགས་པ་རིན་པོ་ཆེ་ཁུ་ཚུར་གྱིས་བཟུང་ལ་ཛྭ་ལའི་སྔགས་དང་བཅས་ཐབ་ལ་གཡས་སྐོར་གྲུ་བཞིར་ཕུལ་བས་མེ་ཁ་གསོས་ལ་མེ་ཤིན་ཏུ་འབར་བ་དང་བྱོན་ཟན་འབུལ་བ་ནི། ཨོཾ་ཨཱཿགཿཧཱུྃ་སྭཱཧཱ། བདུན་གྱི་མར་དགང་བླུགས་བདུན་ཕུལ་བའི་མཐར། ཨོཾ་ག་ན་པ་ཏི་ཨགྣེ་ཡེ་ཨཱ་དི་བྱ་ཨཱ་དི་བྱ་མ་ཧཱ་ཤྲཱི་ཡེ་ཧ་བྱ་ཀ་བྱ་བ་ཧ་ན་ཡེ་ག་ན་པ་ཏི་ས་པ་རི་ཝཱ་ར་སྱེ་སརྦ་ཤྲཱི་བྷུ་ཏི་པུཥྚིཾ་ཀུ་རུ་ཨོཾ། ཞེས་བརྗོད་ལ་གཡས་བསྐོར་གྲུ་བཞིར་བསྐོར། སླར་ཡང་དེ་འདྲ་བ་ཚར་གཉིས་བྱས་ལ། ཨོཾ་ག་ན་པ་ཏི་ཨརྒྷཾ་པྲ་ཏཱིཙྪ་ཡེ་སྭཱཧཱ། དེ་བཞིན་དུ་ཞབས་བསིལ་ནས་རོལ་མོའི་བར་ལ་རིགས་འགྲེ་སྦྱར། མཚན་སྔགས་ཀྱི་མཐར་འབྲུ་གསུམ་སྦྱར་བས་ནང་མཆོད། རྒྱལ་བའི་སྐུ་གསུང་ཐུགས་སོགས་བསྟོད་པ་བྱས་ལ། ཡམ་ཤིང་ནས་བཟུང་བསྲེག་རྫས་རྣམས་བརྒྱ་དང་བརྒྱད་འབུལ་བའི་ཚང་མའི་སྔགས་ནི། ཨོཾ་ག་ན་པ་ཏི་མ་མ་རཀྵཉྩ་ཤཱནྟིཾ་ཀུ་རུ་སརྦ་ཤྲཱི་བྷུ་ཏི་པུཥྚིཾ་ཀུ་རུ་ཨོཾ། ཞེས་པ་ཁོ་ནས་འབུལ། འབུལ་རིམ་ནི་བཤམ་གྱི་སྐབས་སུ་བཤད་པ་ལྟར་ལས། དུར་བའི་རྗེས་སུ་རིན་པོ་ཆེ། ཤིང་ཐོག ནོར་ཕྱུགས་ཀྱི་སྤུ་རྣམས་དང་། ཀུ་ཤ་བཅས་ཕུལ་ལ་གྲངས་ནི་བརྒྱ་རྩ་བརྒྱད་དམ་བདུན་གྱི་བར་ཅི་འགྲུབ་བོ། །དེ་ནས་གོང་དུ་སྣོད་བདུན་དུ་ལ་དུའི་རིལ་བུ་རེ་རེ་བཤ